KFC-saak: Net vier in hofStephan Nel, Dicky Junior Van Rooyen, Marius Harding, Ockert Muller en Joshua Schultz in die Pretoria-Noord-landdroshof (18 Augustus 2017) Die mans wat daarvan beskuldig word dat hulle Jacob Sono en sy vrou, Dudu, op 2 Augustus by die KFC-deurrybaan in Montana, Pretoria, aangerand het, het Woensdag weer in die hof verskyn. Stephen Nel (39), Joshua Schultz (21), Dicky Junior van Rooyen (21) en Ockert Muller (20) het vlugtig in die hof verskyn voor die saak tot 9 November uitgestel is vir verdere ondersoek. Die vyfde beskuldigde in die saak, Marius Harding (23), was nie in die hof nie en landdros Motlhoki Rapulanan het gehoor daar was “komplikasies” om hom voor die hof te bring. Harding het vroeër sy aansoek om borgtog laat vaar weens ŉ uitstaande klag van diefstal in KwaZulu-Natal. Hy kon glo nie vandag se hofverskyning bywoon nie weens die uitstaande klag. Hulle staan tereg op aanklagte van poging tot moord, aanranding met die doel om ernstig te beseer en die rig van ŉ vuurwapen. Drie van die beskuldigdes wat aanvanklik op 30 Augustus borgtog geweier is, het intussen teen landdros Mothloki Rapulana se beslissing geappelleer. Die Pretoria-hooggeregshof het die appèlaansoek Maandag aangehoor en Dinsdag borgtog van R5 000 aan Nel, Schultz en Van Rooyen toegestaan. Muller is reeds vroeër op borgtog vrygelaat. Lees alle vorige berigte oor die KFC-voorval op Maroela Media.